Ahmet Mete Işıkara

Ahmet Mete Işıkara (22 Gumas 1941–21 Milatok 2013) nopo nga songulun surupu geofizik om saintis gogor pomogunan Turki, i nointutunan miampai goos dau montok papaharo kopurimanan awam kokomoi koonuan do pongoligan maamaso gumogor pomogunan.

 Toun-toun osopung 
Nosusu i Işıkara ontok toun 1941 id Mersin. Ontok toun 1947, minongoi isio id sikul tosiriba om ontok toun 1954 kuminaa id sikul manangah tosiriba id Mersin.Biography  Kalapas do nopupusan sikul takawas id Mersin, mininsingilo isio id Universiti Istanbul om nopupusan o ponginabasan dau ontok toun 1965. Toun di miagal, minonimpuun isio buruon akademik dau sabaagi mongunguhup geofizik id Fakulti Sains. Pinotilombus dau o ponginabasan dau id Kolej Imperial London om Universiti Göttingen.

Minanansawo i Ahmet Mete Işıkara ontok toun 1969 miampai di Aysel Ahıska, tanak di Necmi Rıza Ahıska, songulun susuminding. Mantad pisasawaan diti, nosusu o tanak kusai, Cengiz om tanak tondu, Yeşim.

 Buruon 
Gisom 1976 mininsingilo i Işıkara kokomoi do kemagnetan daratan. Ontok 1976 gisom 1983, minonokodung isio sabaagi luguan Koisaan Geodesi om Geofizik Kabansaan Turki om nogi Suruhanjaya Aeronomi ontok 1976 gisom 1983.

Mantad 1979 gisom 1982, isio nopo nga mongungulud Tinimungan Karaja Eropah montok Poninduan Gogor Pomogunan, om ontok toun 1980-1983 mobi isio do Turki id suang Jawatankuasa Tabaal Gogor Pomogunan Majlis Eropah.

Ontok toun 1985, suminuang isio do Universiti Boğaziçi, om notuduk sabaagi do mongunguhup pangarah Longkod Ponoriukan Gogor Pomogunan Balai Cerap Kandili. Ontok toun 1991, nosiliu isio do pangarah balai cerap, om minonokodung id jawatan diti gisom toun 2002.

Kalapas guminogor pomogunan İzmit 1999, miningguli isio moboros kumaa tulun ginumuan id televisen montok papaharo kopurimanan do kotinoligan maamaso gumogor pomogunan. Id timpu diti, nakaanu isio do pongundadait Deprem Dede (boros Inggeris: Grandpa Earthquake). Nointutunan o patod dau "Amu mamatai o gogor, bongunan i mamatai".

Ontok toun 2003, notuduk isio sabaagi luguan Koisaan Kotoundaan montok Koligaganan om Pinludaan montok Gogor Pomogunan i pinoturidong nogi (boros Turki: Afete Hazırlık ve Deprem Eğitimi Derneği (AHDER)).Haberturk news page  Işıkara, ontok timpu tohuri dau do monokodung sabaagi luguan perunding Tulan Sabit Aragang Turki.

 Pulitik 
Minongumbal i Işıkara do sumuang pulitik id suang pilihan raya umum 2002, monongkiala montok tirikohon id parlimen mantad Parti Laluan Sejati (DYP). Tumanud sistem pilihan raya Turki, parti di amu nakalantoi monorimo okuri mantad 10% do oinsanan undi nga amu oboyo kaanu do tirikohon id parlimen.Terazi bulletin  Id suang pilihan raya 2002, nokotorimo o DYP okuri mantad 10% om amu nokosuang parlimen i Işıkara.A&G Outcome of elections page 

 Kinapatayon 
Minidu pogun i Ahmet Mete Işıkara ontok 21 Milatok 2013 sabap do kokurian pomuhabaan id iso lamin pongusapan id Istanbul, kinoyonon dau nousapan mantad po 44 tadau isio id unit pongusapan rapi. Nolobong isio id Tana Pamalabangan Feriköy, Istanbul.

 Legasi 
Id Mersin, pinungaranan o iso sikul tosiriba tumanud do ngaran dau.School page 

 Sukuon